

1/a. sz. melléklet


KÖZSZOLGÁLTATÁSI SZERZŐDÉS 
Módosítása

Budapest Főváros Önkormányzata (a továbbiakban: Önkormányzat), székhelye: 1052 Budapest, Városház u. 9-11., képviseletében eljár: dr. Demszky Gábor főpolgármester, és a Budapesti Szociális Forrásközpont (a továbbiakban: Szolgáltató) székhelye: 1052 Budapest, Városház u. 9-ll., képviseletében eljár: Gosztonyi Géza (együtt: Szerződő Felek), az 2005. július 27-én, Budapesten kelt Közszolgáltatási Szerződésüket 2009. szeptember 1-jei hatállyal közös akarattal az alábbiak szerint módosítják: 

1. A 2005. július 27-én kelt (továbbiakban eredeti) közszolgáltatási szerződés teljes szövegében szereplő „Szervezet” elnevezés helyett a módosított közszolgáltatási szerződésbe „Szolgáltató” elnevezés kerül.
2. Az eredeti közszolgáltatási szerződés 2. pontjának utolsó mondata hatályát veszti.

3. Az eredeti közszolgáltatási szerződés 3. pontja helyébe az alábbi 3. pont kerül:
„3. Az Önkormányzat a támogatást az alábbi feladatok ellátásához nyújtja:
3.1. A fővárosi szociális szakmai koordináció területén:
3.1.1.
információ-szolgáltatás, tanácsadás folyamatos működtetése (heti 40 órában),
3.1.2.
fórumok és szakmai megbeszélések szervezése (évi 3-4 alkalommal),
1.1.3.
konzultációs lehetőség biztosítása (előzetes egyeztetés alapján),
3.1.4.
szakmai konzultáció, konferencia szervezése a szociális ellátások különböző területén dolgozók részére (évi 2 alkalommal),
3.1.5.
módszertani tapasztalatcserék szervezése (munkamódszerek megismerése, projektlátogatások szervezése (évi 2 alkalom),
3.1.6.
projektek előkészítése és az önrészként vállalt feladat finanszírozása további források megszerzése céljából.
3.1.7.
a BSZF honlap működtetése. 

3.2. A Budapest Főváros Önkormányzatának Bizottságaival való együttműködés keretében:

3.2.1.
Budapest Főváros Közgyűlése Egészségügyi és Szociálpolitikai Bizottságának pályázati feladatai szakszerű lebonyolítása érdekében: 
3.2.1.1.
a bizottsági hatáskörbe telepített szociális célú pályázatok kiírására irányuló szakmai javaslat készítése – felkérés alapján,
3.2.1.2.
a pályázatok elbírálásához előzetes döntés-előkészítő javaslat készítése szakértők, valamint fővárosi szakmai Szolgáltatók képviselőinek bevonásával – felkérés alapján,
3.2.1.3.
a bizottsági monitoring rendszerre vonatkozó döntés-előkészítő javaslatok készítése, karbantartása – felkérés alapján.
3.3. A Budapest Főváros Önkormányzatának Főpolgármesteri Hivatala Ügyosztályaival való együttműködés keretében:
3.3.1.
A Szociálpolitikai Ügyosztállyal való együttműködés keretében: 

3.3.1.1.a Budapest Főváros Szolgál​ta​tástervezési Koncepció munkálataiban való részvétel, 
3.3.1.2.az Idősügyi Tanács üléseinek (programjainak) szervezése, monitorozása.
3.3.2.
Az Egészségügyi Ügyosztállyal való együttműködés keretében:

3.3.2.1.az Ügyosztály felkérésére, egyes nyertes civil pályázatok monitorozása,
3.3.2.2.az Ügyosztály felkérésére, fórum biztosítása a nyertes pályázók részére, eredményeik bemutatása céljából.

3.3.3.
A Gyermek- és Ifjúságvédelmi Ügyosztállyal való együttműködés keretében:

3.3.3.1.a gyermekvédelmi alap- és szakellátás együttműködésének koordinálása, fejlesztése, a 3.1. pontban megjelölt feladatok megvalósítása keretében,

3.3.3.2.információk gyűjtése a fővárosi civil gyermekvédelmi szolgáltatókról és szolgáltatásokról, az Ügyosztály módszertani feladatainak kiegészítése érdekében.

3.4. Budapest Főváros Közgyűlésének a fővárosi civil Szolgáltatókkal kapcsolatos tevékenységének elősegítése érdekében:
3.4.1. Tanácsadási és szolgáltatásnyújtási együttműködés megvalósítása, a Fővárosi Civil Irodával (= FCI):

3.4.1.1.Az FCI folyamatos tájékoztatása a Budapesti Szociális Forrásközpont (=BSZF) aktuális tevékenységeiről, programjairól.

3.4.1.2.A BSZF szolgáltatásainak biztosítása az FCI által a BSZF-hez irányított civil Szolgáltatók részére.
3.4.1.3.A BSZF és az FCI szolgáltatásainak nyújtása során szerzett tapasztalatok kölcsönös megbeszélése, legalább félévi gyakorisággal. 
3.4.2.
A Fővárosi Önkormányzat által támogatott pályázatok költségvetéséből megvalósuló civil kiadványok katalogizálása, a Fővárosi Civil Irodával együttműködésben.
3.5. A fővárosi civil Szolgáltatók közvetlen támogatása keretében:

3.5.1.
Tanulmány készítése a fővárosi pályázati támogatások alakulásáról, idősoros metszetben, a Fővárosi Civil Iroda adatai alapján.
3.5.2.
A Fővárosi Önkormányzat döntéshozatali és információs rendszereiről szóló tájékoztatás/képzés szervezése a Fővárosi Önkormányzattal kapcsolatban álló civil Szolgáltatók képviselői (kiemelten a „Civil műhelyek” elnökei és tagjai) részére.
3.5.3.
A „Fővárosi Szociális Civil Műhely” titkársági feladatainak ellátása.”
4. Az eredeti közszolgáltatási szerződés 4. pontja helyébe a következő 4. pont kerül:

„4. A támogatás költségfajták szerinti megoszlását e szerződés 2. sz. mellékletét képező részletes költségvetési táblázat tartalmazza.”
5. Az eredeti közszolgáltatási szerződés 4. pontja a módosított közszolgáltatási szerződésbe 5. pontként kerül, és az alábbiakra módosul: 

„5. A Szolgáltató a támogatást kizárólag a 3. pontban meghatározott közhasznú célok folyamatos biztosítására használhatja fel. .Nem fordítható a támogatás összege bármilyen adó (ÁFA), illeték vagy közteher tartozás kiegyenlítésére. 

A Szolgáltató köteles a támogatás összegét egyéb pénzeszközeitől elkülönítetten kezelni, nyilvántartani arra is figyelemmel, hogy a támogatás felhasználásának mértékéről és módjáról az Önkormányzat megkeresésére naprakész információkkal tudjon szolgálni.”
6. Az eredeti közszolgáltatási szerződés 5. pontja a módosított szerződésbe 6. pontként kerül.

7. Az eredeti közszolgáltatási szerződés 6. pontja a módosított szerződésbe 7. pontként kerül.

8. Az eredeti közszolgáltatási szerződés 7. pontja a módosított közszolgáltatási szerződésbe 8. pontként kerül, és az alábbiakra módosul: 

„ 8. A Szolgáltató vállalja, hogy a támogatás felhasználásáról a tárgyévet követő január 31-ig a tényleges feladatteljesítési mutatók alapján elszámol, továbbá részletes szakmai beszámolót és pénzügyi elszámolást készít a tárgyévet követő június 30-ig. A Szolgáltató vállalja, hogy a feladatellátásról, feladatmutatónként, folyamatos és ellenőrizhető, monitorozásra alkalmas dokumentációt vezet.
Az elszámolás rendje:

Szolgáltató köteles benyújtani:
· a 3. pontban meghatározott szakmai feladatok tényleges megvalósulásáról részletes szöveges szakmai értékelő anyagot pontonként és feladatmutatónként,
· a támogatás elszámolásához szükséges elszámolási adatlap eredeti példányát e szerződés 3. sz. melléklete szerint, 
· a számviteli bizonylatok összesítését e szerződés 2. sz. melléklete szerint, mely tartalmazza költségtételek szerinti bontásban a bizonylat kibocsátójának nevét, a bizonylat sorszámát, tartalmát (kifizetés jogcímét), keltét és a teljesítés időpontját, az áfa-alapot, az áfa-tartalmat és a bruttó összeget, valamint átutalás esetében az átutalás tényét, készpénzes kifizetés esetében a készpénzfelvétel tényét tartalmazó külön a támogatás felhasználását igazoló záradékolt számviteli bizonylatok másolatát,

· átutalással teljesített bizonylat másolata mellett a bankszámla terheléséről szóló banki igazolást vagy kivonatot (megjelölve a vonatkozó tételt),

· készpénzes bizonylatmásolat mellett a kifizetési pénztárbizonylat másolatát,

· személyi költségek és azok közterheinek összesített és részletes kimutatását, csatolva az igazoló bizonylatok másolatát.”
9. Az eredeti közszolgáltatási szerződés 7. pontjának 2. mondata a módosított szerződésben önálló 10. pont lesz.
10. Az eredeti közszolgáltatási szerződés 8. pontja a módosított szerződésben 9. pont lesz, és az alábbiak szerint módosul:
„9. Az Önkormányzatot az alábbiak szerinti teljes körű, korlátozás nélküli ellenőrzési jogosultság illeti meg: 
· az Önkormányzat – szükség esetén módszertani feladatokat ellátó intézményének, mint szakértőnek a bevonásával - jogosult a támogatás felhasználását, a támogatott feladatok megvalósulását bármikor ellenőrizni, ennek során a Szolgáltatótól az ellenőrzéshez szükséges adatokat, bizonylatokat bekérni, illetve a Szolgáltatónál előre írásban egyeztetett időpontban és módon helyszíni ellenőrzést tartani. Az eredeti okmányok megtekintése igény esetén helyszíni ellenőrzés során, illetve bekéréssel, egyeztetett időpontban történik. 

· az Önkormányzat módszertani intézményének, mint szakértőnek a bevonásával legalább ötévente teljeskörű monitorozást végez, ennek során értékeli a feladatellátásról feladatmutatónként vezetett dokumentáció megfelelőségét, ennek alapján átfogóan értékeli a szerződés szakmai teljesítését, az ellátotti szükségletek alakulásának tendenciáit. Az Önkormányzat a monitorozási jelentés alapján dönt a szerződés esetleges módosításáról, felülvizsgálatáról.
11. Az eredeti közszolgáltatási szerződés 9. pontja a módosított szerződésbe 12. pontként kerül, és kiegészül az alábbi utolsó alponttal:

· ” eleget tett a közpénzekből nyújtott támogatások átláthatóságáról szóló 2007. évi CLXXXI. törvény szerinti nyilatkozattételi kötelezettségének (4. sz. melléklet).”
12. A módosított közszolgáltatási szerződésbe az alábbi új 11. pont kerül:

„11. A jelen szerződésben meghatározott cél(ok) megvalósítása során esetleg felmerülő többletköltség a Szolgáltatót terheli.”
13. Az eredeti közszolgáltatási szerződés 10. pontja a módosított szerződésbe 13. pontként kerül.

14. Az eredeti közszolgáltatási szerződés 11. pontja a módosított szerződésben 14. pont lesz:

 „A Szolgáltató Alapító Okiratának és a működését bejegyző végzésnek a másolatát jelen szerződés mellékleteként csatolja. A mellékletek a Közszolgáltatási Szerződés elválaszthatatlan részét képezik, amely nélkül a szerződés nem érvényes. A mellékletek dokumentumaiban történt változásokról a Szolgáltató köteles 8 napon belül írásban tájékoztatni az Önkormányzatot.”
15. Az eredeti közszolgáltatási szerződés 12. pontja a módosított szerződésben 15. pont lesz, és az alábbiak szerint módosul:
„15. A Szerződő Felek jogosultak jelen megállapodást 8 (nyolc) hónapos felmondási idővel megszüntetni (rendes felmondás). Indokolt esetben a felek ennél rövidebb felmondási időben is megállapodhatnak. A felmondás csak írásban érvényes. A felmondási idő elteltéig e szerződés hatályban van.”
16. Az eredeti közszolgáltatási szerződés 13. pontja a módosított szerződésbe 16. pontként kerül és az alábbiak szerint módosul:

„16. A Szolgáltató súlyos szerződésszegése esetén az Önkormányzat jogosult a szerződést azonnali hatállyal írásban felbontani (rendkívüli felmondás). Ebben az esetben a Szolgáltató köteles a támogatás teljes összegét - a támogatás Szolgáltató részére történő átutalása napjától a visszafizetés napjáig számított jegybanki alapkamat kétszeresének megfelelő mértékű kamattal növelten az Önkormányzat 11784009-15490012 számú számlájára, a felbontásról szóló értesítés kézhezvételét követően haladéktalanul visszafizetni.
Súlyos szerződésszegésnek minősül különösen, de nem kizárólagosan:

· a támogatás összegének e szerződésben foglaltaktól eltérő felhasználása, 

· e szerződés 3. pontjában felsorolt feladatok ellátásának azonnali és indokolatlan megszüntetése,

· valótlan adatok, tények, körülmények közlése, 

· felszólítást követően is az elszámolási kötelezettség elmulasztása, az ellenőrzés akadályoztatása, a szerződés szerinti tájékoztatási kötelezettségek megszegése,

· a jogszabályok, szakmai követelmények, nyilvántartási kötelezettségek megszegése,

· a szerződés 13. pontjában meghatározott esetben az értesítési kötelezettség elmulasztása, indokolatlan késedelmes tájékoztatás.
Szolgáltató ez esetben is köteles a szolgáltatást változatlan formában és tartalommal fenntartani, az ellátás feltételeit helyreállítani és folyamatosan biztosítani.
A Szolgáltató bármely szerződésszegése esetén legfeljebb öt évre kizárható az Önkormányzat által biztosított támogatási lehetőségekből.”
17. Az eredeti közszolgáltatási szerződés 14. pontja a módosított közszolgáltatási szerződésben 17. pont lesz és az alábbiak szerint módosul: 
„14. A Szolgáltató az Önkormányzat szerződésszegése esetén jogosult a szerződést azonnali hatállyal írásban felmondani (rendkívüli felmondás). Az Önkormányzat szerződésszegést követ el, ha a támogatás megfizetését jogos ok nélkül megtagadja. A Szolgáltató ebben az esetben követelheti a rendkívüli felmondás napjától a szerződésben megállapított időtartamra számított támogatási összeg törvényes kamattal növelt összegét.”

18. Az eredeti közszolgáltatási szerződés 15. pontja a módosított közszolgáltatási szerződésben 18. pont lesz.

19. Az eredeti közszolgáltatási szerződés 16. pontja a módosított közszolgáltatási szerződésben 19. pont lesz és 4. alpontja az alábbi 2. mondattal egészül ki:
· „köteles tájékoztatást adni a Ptk. 81. § (4) bekezdése alapján kérésre a Szolgáltató a jelen jogviszonnyal összefüggő, és a Ptk. 81. § (3) bekezdése alapján közérdekből nyilvánosnak minősülő adatokra vonatkozóan;”
20. Az eredeti közszolgáltatási szerződés 16. pontjának 5. alpontja helyére a módosított közszolgáltatási szerződésben az alábbi 5. alpont kerül: 

· „az Önkormányzat különösen e szerződés 7. pontjában foglaltak szerinti teljes körű ellenőrzési jogosultságából következő, azzal összefüggésben tett észrevételeit, köteles figyelembe venni, és annak megfelelően eljárni.”

21.  Az eredeti közszolgáltatási szerződés 17. pontja a módosított közszolgáltatási szerződésben 20. pont lesz.

22. Az eredeti közszolgáltatási szerződés 18. pontja szövegét törlik.
23. Az eredeti közszolgáltatási szerződés 19. pontja szövegét törlik.
24. Az eredeti közszolgáltatási szerződés 20. pontja a módosított közszolgáltatási szerződésben 21. pont lesz.

25. Az eredeti közszolgáltatási szerződés 21. pontja a módosított közszolgáltatási szerződésben 22. pont lesz.

26. Jelen közszolgáltatási szerződés módosítás az eredeti közszolgáltatási szerződés egyéb pontjait nem érinti.

